Един от най-скандалните научни блогове преустанови своята дейност
Свързани новиниЕдин от най-известните научни блогове, известен под името Scholarly Open Access, преустанови своята дейност. Блогът се списваше от Джефри Бел (Jeffrey Beall), библиотекар и доцент в Колорадския университет, и неговата цел беше да отразява дейността на т.нар. „хищнически научни списания” – термин, измислен от самия Бел – списания, които изискват такса за публикуване на научни статии, но без да указват издателските и редакторските услуги, които традиционно се предлагат от научните издателства. Джефри Бел беше яростен критик на т.нар. „отворен достъп” в научното публикуване. Той смяташе, че редакторите на много от платените списания си затварят очите пред лошото качество на статиите и ги публикуват без да са преминали през процес на рецензиране. На страниците на своя блог той беше създал „черен списък” на „потенциални, възможни или вероятни хищнически академични издателства с отворен достъп”. Изненадващо обаче на 15-ти януари цялото съдържание на блога беше изтрито от автора. Джефри Бел не дава причина защо е постъпил така. „Моят блог е свален от публикация”, е единственият му коментар по темата, който е дал за Нейчър [1]Колорадският университет също е дал своето изявление : „Джефри Бел, доцент и библиотекар в Колорадския университет, Денвър, реши вече да не поддържа или публикува своята изследователска дейност и блог по отношение на списанията с отворен достъп и „хищнически издателства”. Университетът Денвър подкрепя и разпознава важната работа, с която доцент Бел е допринесъл по темата и към изследователите в цял свят. Университетът Денвър също така разбира и уважава неговото желание да свали уебсайта scholarlyoa.com към настоящия момент. Доцент Бел остава да работи във факултета си и ще гони нови изследователски цели”. [2] Така никой не знае защо Бел е взел това решение. Знае се със сигурност, че в миналото към него са били отправяни съдебни заплахи. В социалните мрежи има спекулации, че към него вече наистина се води съдебно дело, или че трети лица са получили неоторизиран достъп до данните му. Макар че много учени уважаваха труда на Бел и смятаха, че неговата дейност бе изключително значима, други яростно го критикуваха. Джефри Бел често пъти прекрачваше границата на добрия тон. Той беше обвиняван затова, че е създал „черния списък” не на базата на солидни данни, а на собствената си интуиция [3] Но Джефри Бел отиваше дори по-далеч – той изобщо не харесваше отворения модел на публикуване. Той дори се осмели да нарече движението „отворен достъп” с думите „анти-корпоратистко движение”. [4] Въпреки очевидните недостатъци на работата на Бел и съмненията доколко неговият блог е бил винаги коректен, той ще липсва на мнозина, защото беше смятан за необходим коректив в академичната сфера. „Виждал съм глупости за кемтрейлс, извънземен живот, климата, ХИВ-СПИН и ваксини да се появяват в такива непреднамерени пародии на академични публикации”, пише Майкъл Браун от Университета Монаш. „Харесвам отворения достъп, защото вярвам, че науката трябва да бъде разпространена сред най-широката възможна публика. Но има и погрешни стимули. Ще отхвърли ли даден издател академична статия, която е пълна с глупости и ще се въздържи ли от сумата, с която иначе би таксувал автора? В някои случаи отговорът е Не”. [5] д-р Светослав Александров е популяризатор на науката и администратор на космос.бг Източници:1. Controversial website that lists ‘predatory’ publishers shuts down - nature.com 2. Why did Beall’s List of potential predatory publishers go dark? - retractionwatch.com 3. Backlash after Frontiers journals added to list of questionable publishers - nature.com 4. it is NOT junk - Michael Eisen 5. Who will keep predatory science journals at bay now that Jeffrey Beall’s blog is gone? - world.edu